REPUBLIKA HRVATSKA
ŠIBENSKO-KNINSKA ŽUPANIJA
OPĆINA ERVENIK
OPĆINSKO VIJEĆE
KLASA: 372-02/26-01/2
URBROJ: 2182/14-02-26-1
Ervenik, 17. rujna 2026. godine
Na temelju članka 6. stavka 2. Zakona o zakupu i kupoprodaji poslovnoga prostora („Narodne novine“, broj 125/11, 64/15, 112/18 i 123/24), članka 35. Zakona o lokalnoj i područnoj (regionalnoj) samoupravi i članka 31. Statuta Općine Ervenik („Službeni vjesnik Šibensko-kninske županije“, broj 1/21 i „Službeno glasilo Općine Ervenik“ broj 29/25), Općinsko vijeće Općine Ervenik, na 7. sjednici održanoj 17. rujna 2026. godine, donosi

ODLUKU
o zakupu i kupoprodaji poslovnih prostora u vlasništvu Općine Ervenik

I. OPĆE ODREDBE
Članak 1.
Ovom Odlukom uređuju se uvjeti i postupak:
davanja u zakup poslovnih prostora u vlasništvu Općine Ervenik, provođenja javnog natječaja za davanje poslovnog prostora u zakup, određivanja početne visine zakupnine, izbora najpovoljnije ponude, sklapanja, trajanja i prestanka ugovora o zakupu, korištenja i održavanja poslovnih prostora, ulaganja zakupnika u poslovni prostor, davanja poslovnog prostora u podzakup, produženja odnosno sklapanja novog ugovora s postojećim zakupnikom te kupoprodaje poslovnih prostora u vlasništvu Općine Ervenik, u slučajevima kada je takva kupoprodaja dopuštena zakonom.
Članak 2.
Poslovnim prostorom, u smislu ove Odluke, smatraju se poslovna zgrada, poslovna prostorija, garaža i garažno mjesto, u skladu sa Zakonom o zakupu i kupoprodaji poslovnoga prostora.
Članak 3.
Ova Odluka primjenjuje se na poslovne prostore u vlasništvu Općine Ervenik te, kada je to dopušteno zakonom, na poslovne prostore na kojima Općina Ervenik ima pravo raspolaganja ili korištenja.
Članak 4.
Općina Ervenik dužna je svojim poslovnim prostorima upravljati pažnjom dobrog gospodara, vodeći računa o zaštiti svoje imovine, ostvarivanju prihoda, razvoju gospodarstva i zadovoljavanju potreba lokalne zajednice.
II. UPRAVLJANJE POSLOVNIM PROSTORIMA
Članak 5.
Poslovnim prostorima u vlasništvu Općine Ervenik upravlja općinski načelnik u skladu sa zakonom, Statutom Općine Ervenik i ovom Odlukom.
Općinski načelnik osobito:
1. odlučuje o davanju poslovnog prostora u zakup
2. utvrđuje namjenu poslovnog prostora
3. raspisuje javni natječaj
4. imenuje Povjerenstvo za provedbu javnog natječaja
5. provodi odnosno osigurava provedbu postupka javnog natječaja
6. donosi odluku o najpovoljnijoj ponudi
7. sklapa ugovor o zakupu
8. odlučuje o promjeni namjene poslovnog prostora u skladu sa Zakonom
9. odlučuje o davanju suglasnosti za radove i ulaganja u poslovni prostor
10. odlučuje o smanjenju zakupnine
11. obavlja nadzor nad korištenjem poslovnog prostora
12. poduzima mjere radi zaštite imovine Općine
13. obavlja druge poslove utvrđene zakonom i ovom Odlukom
Članak 6.
Jedinstveni upravni odjel Općine Ervenik obavlja stručne, pravne, financijske i administrativne poslove u vezi s upravljanjem poslovnim prostorima.

III. DAVANJE POSLOVNOG PROSTORA U ZAKUP
Članak 7.
Poslovni prostor u vlasništvu Općine Ervenik daje se u zakup javnim natječajem, u skladu sa Zakonom i ovom Odlukom.
Iznimno, poslovni prostor može se dati u zakup bez javnog natječaja u slučajevima kada je takav način dopušten Zakonom.
Članak 8.
Poslovni prostor daje se u zakup na određeno vrijeme, u trajanju najduže do 5 (pet) godina.
Iznimno od odredbe stavka 1. ovog članka, u slučaju potrebnih znatnih ulaganja u poslovni prostor, isti se može dati u zakup na duži rok, ali ne duži od 10 godina.
Vrijeme trajanja zakupa određuje se javnim natječajem i ugovorom o zakupu, u skladu sa Zakonom.
Članak 9.
Prilikom određivanja namjene poslovnog prostora uzimaju se u obzir:
· prostorne mogućnosti prostora
· postojeća namjena građevine
· potrebe stanovništva
· gospodarski razvoj Općine
· mogućnost zapošljavanja
· razvoj obrtništva i poduzetništva
· razvoj turizma
· očuvanje tradicijskih djelatnosti
· dostupnost usluga stanovništvu
· druge potrebe od interesa za Općinu Ervenik

IV. JAVNI NATJEČAJ
Članak 10.
Javni natječaj za davanje poslovnog prostora u zakup raspisuje općinski načelnik.
Javni natječaj provodi se prikupljanjem pisanih ponuda, osim ako se natječajem, zbog posebnih okolnosti ili naravi prostora, odredi drugi zakonom dopušten način.
Članak 11.
Javni natječaj mora sadržavati najmanje:
1. podatke o Općini Ervenik kao zakupodavcu
2. adresu poslovnog prostora
3. podatke za identifikaciju poslovnog prostora
4. površinu poslovnog prostora
5. namjenu poslovnog prostora
6. vrijeme trajanja zakupa
7. početni iznos mjesečne zakupnine
8. iznos jamčevine, ako se jamčevina traži
9. rok i način podnošenja ponude
10. sadržaj ponude i potrebnu dokumentaciju
11. način odabira najpovoljnije ponude
12. rok za sklapanje ugovora
13. uvjete korištenja poslovnog prostora
14. podatak o mogućnosti uvida u poslovni prostor
15. druge uvjete bitne za sklapanje ugovora

Članak 12.
Javni natječaj objavljuje se na mrežnim stranicama Općine Ervenik.
Natječaj se može objaviti i u drugim sredstvima javnog informiranja kada općinski načelnik ocijeni da je to potrebno radi osiguranja veće dostupnosti natječaja potencijalnim ponuditeljima.

Članak 13.
Rok za podnošenje ponuda određuje se natječajem.
Ponude zaprimljene nakon isteka roka za podnošenje ponuda neće se razmatrati.

V. UVJETI ZA SUDJELOVANJE NA NATJEČAJU
Članak 14.
Na natječaju mogu sudjelovati fizičke osobe koje imaju registriran obrt ili obavljaju samostalnu profesionalnu djelatnost te pravne osobe registrirane u Republici Hrvatskoj. 
Članak 15.
Pravo prednosti na sklapanje ugovora o zakupu poslovnog prostora imaju osobe određene zakonom kojim se uređuju prava hrvatskih branitelja iz Domovinskog rata i članova njihove obitelji ako te osobe u svojoj prijavi na natječaj za navedeni prostor pozovu na to pravo, ako ispunjavaju uvjete iz natječaja, uvjete iz ove Odluke te prihvate najviši ponuđeni iznos zakupnine.
Članak 16.
Ponuditelj mora uz ponudu dostaviti:
1. ime i prezime odnosno naziv ponuditelja
2. adresu prebivališta odnosno sjedišta
3. OIB
4. kontakt podatke
5. oznaku poslovnog prostora za koji se ponuda podnosi
6. ponuđeni iznos mjesečne zakupnine
7. dokaz o registraciji djelatnosti, kada je to primjenjivo
8. dokaz o podmirenim dospjelim obvezama prema Općini Ervenik
9. dokaz o podmirenim dospjelim obvezama prema državnom proračunu, odnosno drugi dokaz propisan Zakonom
10. dokaz o uplati jamčevine, ako je natječajem određena
11. druge dokaze određene natječajem
Članak 17.
Ponuda mora biti pravodobna, potpuna i sastavljena u skladu s uvjetima javnog natječaja.
Nepotpune i nepravodobne ponude neće se razmatrati.

VI. JAMČEVINA
Članak 18.
Javnim natječajem može se utvrditi obveza plaćanja jamčevine.
Visinu jamčevine određuje općinski načelnik u odnosu na vrijednost i uvjete zakupa poslovnog prostora.
Članak 19.
Jamčevina ponuditelja čija ponuda nije prihvaćena, vraća se u roku utvrđenom javnim natječajem.
Jamčevina odabranog ponuditelja može se uračunati u zakupninu ili se vraća na način utvrđen natječajem.
Ako odabrani ponuditelj bez opravdanog razloga ne sklopi ugovor o zakupu u roku određenom odlukom o izboru, gubi pravo na povrat jamčevine.

VII. POVJERENSTVO ZA PROVEDBU NATJEČAJA
Članak 20.
Za provedbu javnog natječaja općinski načelnik imenuje Povjerenstvo koje se sastoji od 3 člana.
Članak 21.
Povjerenstvo:
1. zaprima i evidentira ponude
2. utvrđuje pravodobnost ponuda
3. pregledava dokumentaciju
4. utvrđuje ispunjavaju li ponuditelji uvjete natječaja
5. utvrđuje ponuđene iznose zakupnine
6. utvrđuje najpovoljniju ponudu
7. sastavlja zapisnik o provedenom postupku
8. dostavlja zapisnik i prijedlog odluke općinskom načelniku

VIII. IZBOR NAJPOVOLJNIJE PONUDE
Članak 22.
Najpovoljnijom ponudom smatra se ponuda koja ispunjava sve uvjete javnog natječaja i sadrži najviši iznos zakupnine.
Ako dva ili više ponuditelja ponude isti najviši iznos zakupnine, prednost ima ponuditelj koji ima zakonom propisano pravo prednosti, pod uvjetima propisanim Zakonom.
Članak 23.
Odluku o najpovoljnijoj ponudi donosi općinski načelnik.
Odluka osobito sadrži:
1. podatke o najpovoljnijem ponuditelju
2. podatke o poslovnom prostoru
3. namjenu prostora
4. iznos mjesečne zakupnine
5. trajanje zakupa
6. rok za sklapanje ugovora
7. druge uvjete bitne za sklapanje ugovora
Članak 24.
Odluka o najpovoljnijoj ponudi dostavlja se sudionicima natječaja na način određen natječajem.
IX. KRITERIJI ZA ODREĐIVANJE ZAKUPNINE
Članak 25.
Početna visina zakupnine određuje se prema kriterijima utvrđenim ovom Odlukom i Prilogom 1., koji čini njezin sastavni dio.
Kriteriji se određuju prema djelatnosti koja će se obavljati u poslovnom prostoru.
Članak 26.
Pri određivanju početne zakupnine mogu se uzeti u obzir:
· djelatnost
· lokacija poslovnog prostora
· površina
· stanje i opremljenost prostora
· položaj prostora u građevini
· pristupačnost prostora
· mogućnost obavljanja djelatnosti
· potreba za ulaganjima
· tržišne okolnosti
· gospodarski, društveni i javni interes Općine
Članak 27.
Početni iznos zakupnine predstavlja najniži iznos ispod kojeg ponuda na javnom natječaju ne može biti prihvaćena.
Ugovorena zakupnina može biti viša od početnog iznosa ako je na natječaju ponuđen viši iznos.

X. UGOVOR O ZAKUPU
Članak 28.
Na temelju odluke o izboru najpovoljnije ponude sklapa se ugovor o zakupu.
Ugovor mora biti sastavljen u pisanom obliku.
Ugovor koji kao zakupodavac sklapa Općina Ervenik mora biti potvrđen (solemniziran) po javnom bilježniku, u skladu sa Zakonom.
Članak 29.
Ugovor o zakupu mora sadržavati najmanje podatke propisane Zakonom, a osobito:
1. podatke o ugovornim stranama
2. OIB ugovornih strana
3. podatke za nedvojbenu identifikaciju poslovnog prostora
4. djelatnost koja će se obavljati
5. rok predaje poslovnog prostora
6. vrijeme trajanja ugovora
7. iznos mjesečne zakupnine
8. pretpostavke i način izmjene zakupnine
9. način plaćanja
10. odredbe o prestanku ugovora
11. odredbu o ovršnosti
12. odredbu o solemnizaciji ugovora
13. odredbu o instrumentima osiguranja plaćanja
14. mjesto i vrijeme sklapanja ugovora
15. po potrebi, i druge odredbe
Članak 30.
Zakupnik je dužan prije sklapanja ugovora dokazati da nema dospjelih nepodmirenih obveza prema državnom proračunu i jedinicama lokalne i područne (regionalne) samouprave, osim u slučaju dopuštenom Zakonom.

XI. PRIMOPREDAJA POSLOVNOG PROSTORA
Članak 31.
Poslovni prostor predaje se zakupniku nakon sklapanja ugovora o zakupu, na temelju zapisnika o primopredaji.
Zapisnikom se utvrđuje stanje poslovnog prostora, opreme, instalacija i brojila.
Članak 32.
Zakupnik je dužan poslovni prostor koristiti pažnjom dobrog gospodarstvenika i isključivo za ugovorenu namjenu.
Zakupnik odgovara za štetu koju prouzroči na poslovnom prostoru, uređajima i opremi, osim za štetu nastalu redovitim korištenjem.

XII. ODRŽAVANJE I ULAGANJA
Članak 33.
Zakupnik snosi troškove tekućeg održavanja poslovnog prostora, ako ugovorom nije drukčije određeno.
Zakupnik je dužan o svom trošku otkloniti oštećenja koja je prouzročio on ili osobe koje koriste poslovni prostor.
Članak 34.
Zakupnik ne može bez prethodne pisane suglasnosti Općine Ervenik izvoditi građevinske, instalaterske ili druge radove kojima se mijenja konstrukcija, raspored, površina, namjena ili vanjski izgled poslovnog prostora.

Članak 35.
Ulaganja zakupnika u poslovni prostor moraju biti prethodno odobrena od Općine Ervenik.
Suglasnost za ulaganje mora sadržavati najmanje:
vrstu radova,
procijenjenu vrijednost ulaganja,
rok izvođenja,
način izvođenja,
način eventualnog priznavanja ulaganja,
način postupanja s ugrađenom opremom po prestanku zakupa.
Zakupnik nema pravo na naknadu ulaganja ako ulaganje nije prethodno odobreno u pisanom obliku.

XIII. PODZAKUP
Članak 36.
Poslovni prostor u vlasništvu Općine Ervenik ne može se dati u podzakup niti se trećoj osobi može omogućiti korištenje ili sukorištenje prostora, osim u slučajevima dopuštenim Zakonom.
Postupanje protivno ovoj odredbi predstavlja razlog za otkaz odnosno raskid ugovora u skladu sa Zakonom.


XIV. PROMJENA NAMJENE
Članak 37.
Zakupnik može promijeniti ugovorenu djelatnost samo uz prethodnu pisanu suglasnost Općine Ervenik i ako su ispunjeni uvjeti propisani Zakonom.
U slučaju odobrene promjene djelatnosti može se utvrditi nova visina zakupnine prema kriterijima iz Priloga 1.


XV. PRESTANAK ZAKUPA
Članak 38.
Ugovor o zakupu prestaje:
istekom vremena na koje je sklopljen,
sporazumom ugovornih strana,
otkazom,
raskidom,
u drugim slučajevima propisanim Zakonom.

Članak 39.
Općina Ervenik može otkazati ili raskinuti ugovor u slučajevima propisanim Zakonom, a osobito ako zakupnik:
ne plaća zakupninu,
koristi poslovni prostor protivno ugovorenoj namjeni,
daje prostor u podzakup protivno Zakonu,
izvrši nedopuštene preinake,
prouzroči veću štetu,
ne podmiruje troškove koje je prema ugovoru dužan podmirivati,
na drugi način teško krši ugovor ili Zakon.

Članak 40.
Po prestanku ugovora zakupnik je dužan predati poslovni prostor slobodan od osoba i svojih stvari, u stanju u kojem ga je preuzeo, uz uvažavanje redovitog trošenja.
O primopredaji se sastavlja zapisnik.

XVI. POSTOJEĆI ZAKUPNICI
Članak 41.
Zakupniku koji u potpunosti ispunjava sve obveze iz ugovora o zakupu i obavlja dopuštenu djelatnost u poslovnom prostoru može se, pod uvjetima propisanim Zakonom, ponuditi sklapanje novog ugovora o zakupu bez javnog natječaja.
Visina zakupnine u tom slučaju određuje se prema važećim kriterijima iz ove Odluke, osim kada je Zakonom propisano da se primjenjuje postojeći iznos zakupnine.
Članak 42.
Ponuda za sklapanje novog ugovora dostavlja se zakupniku u rokovima propisanim Zakonom.
Ugovor se može sklopiti na vrijeme i pod uvjetima propisanim Zakonom.

XVII. KUPOPRODAJA POSLOVNOG PROSTORA
Članak 43.
Poslovni prostor u vlasništvu Općine Ervenik može se prodati sadašnjem zakupniku samo pod uvjetima i u postupku propisanom Zakonom.
Članak 44.
Popis poslovnih prostora koji su predmet kupoprodaje utvrđuje Općinsko vijeće na prijedlog općinskog načelnika, u slučajevima i pod uvjetima propisanim Zakonom.
Popis se javno objavljuje na način propisan Zakonom.
Članak 45.
Procijenjenu vrijednost poslovnog prostora utvrđuje ovlašteni procjenitelj u skladu s propisima kojima se uređuje procjena vrijednosti nekretnina.
Članak 46.
Odluku o kupoprodaji poslovnog prostora donosi nadležno tijelo Općine Ervenik ovisno o vrijednosti poslovnog prostora i u skladu sa Zakonom, Statutom Općine Ervenik i propisima kojima se uređuje upravljanje imovinom jedinica lokalne samouprave.

XVIII. NADZOR
Članak 47.
Nadzor nad korištenjem poslovnih prostora obavlja Jedinstveni upravni odjel Općine Ervenik.
Zakupnik je dužan ovlaštenim predstavnicima Općine omogućiti pregled poslovnog prostora radi provjere njegova korištenja i stanja.

XIX. EVIDENCIJA POSLOVNIH PROSTORA
Članak 48.
Općina Ervenik vodi evidenciju poslovnih prostora u svom vlasništvu.
Evidencija osobito sadrži:
podatke o poslovnom prostoru,
površinu,
lokaciju,
namjenu,
podatke o zakupniku,
datum sklapanja ugovora,
vrijeme trajanja zakupa,
iznos zakupnine,
podatke o prestanku zakupa,
druge podatke važne za upravljanje poslovnim prostorom.

XX. PRIJELAZNE I ZAVRŠNE ODREDBE
Članak 49.
Postupci davanja poslovnog prostora u zakup započeti prije stupanja na snagu ove Odluke dovršit će se prema propisima i općim aktima koji su se na njih primjenjivali u vrijeme pokretanja postupka, osim ako je Zakonom drukčije određeno.
Članak 50.
Ugovori o zakupu sklopljeni prije stupanja na snagu ove Odluke ostaju na snazi do isteka vremena na koje su sklopljeni odnosno do nastupa drugih razloga prestanka ugovora propisanih Zakonom ili ugovorom.
Članak 51.
Stupanjem na snagu ove Odluke prestaje važiti Odluka o davanju u zakup poslovnih prostora Općine Ervenik, objavljena u „Službenom vjesniku Šibensko-kninske županije“, broj 5/2011.
Članak 52.
Općinski načelnik dužan je u roku od 60 dana od dana stupanja na snagu ove Odluke uskladiti postojeće evidencije i obrasce s odredbama ove Odluke.
Članak 53.
Sastavni dio ove Odluke je:
Prilog 1 – Kriteriji za određivanje početne visine zakupnine poslovnih prostora u vlasništvu Općine Ervenik.
Članak 54.
Ova Odluka stupa na snagu osmoga dana od dana objave u „Službenom glasilu Općine Ervenik“.
OPĆINSKO VIJEĆE 
                                                                                                                     Predsjednica

PRILOG 1
KRITERIJI ZA ODREĐIVANJE POČETNE VISINE ZAKUPNINE POSLOVNIH PROSTORA U VLASNIŠTVU OPĆINE ERVENIK
Članak 1.
Ovim Prilogom utvrđuju se kriteriji za određivanje početne mjesečne zakupnine poslovnih prostora u vlasništvu Općine Ervenik, ovisno o djelatnosti koja će se u poslovnom prostoru obavljati.
Početna zakupnina određuje se u eurima po jednom četvornom metru korisne površine poslovnog prostora mjesečno.
Članak 2.
Početna mjesečna zakupnina za poslovne prostore određuje se prema sljedećim skupinama djelatnosti:
	Skupina
	Djelatnost
	Početna zakupnina EUR/m² mjesečno

	I.
	Trgovina, prodaja prehrambenih i drugih proizvoda, mješovita trgovina i slične djelatnosti
	1,00 €

	II.
	Ugostiteljstvo, caffe bar, restoran, konoba i druge ugostiteljske djelatnosti
	1,00 €

	III.
	Uslužne djelatnosti, obrti, frizerske, kozmetičke i srodne usluge
	1,00 €

	IV.
	Uredske, administrativne, knjigovodstvene, odvjetničke, projektantske i druge intelektualne usluge
	1,00 €

	V.
	Skladišne, proizvodne, servisne i druge gospodarske djelatnosti
	1,00 €

	VI.
	Turističke, sportske, rekreacijske i druge djelatnosti povezane s razvojem turizma
	1,00 €

	VII.
	Djelatnosti od posebnog gospodarskog, društvenog ili javnog interesa za Općinu Ervenik
	0,50 €

	VIII.
	Neprofitne organizacije, udruge građana i druge organizacije koje obavljaju djelatnost od javnog interesa
	0,50 €

	IX.
	Garaže i garažna mjesta koja se daju u zakup kao poslovni prostor
	0,50 €


Članak 3.
Za poslovne prostore koji se daju u zakup za obavljanje više različitih djelatnosti, početna zakupnina određuje se prema djelatnosti za koju je predviđen najveći iznos zakupnine, osim ako javnim natječajem nije drukčije određeno.
Ako se tijekom trajanja ugovora o zakupu odobri promjena ili proširenje djelatnosti, zakupnina se može uskladiti s kriterijima koji se primjenjuju za novu djelatnost.
Članak 4.
Kod određivanja početne zakupnine, osim kriterija djelatnosti iz članka 2. ovog Priloga, može se uzeti u obzir:
lokacija poslovnog prostora,
položaj poslovnog prostora u građevini,
opremljenost poslovnog prostora,
stanje poslovnog prostora,
mogućnost neposrednog pristupa poslovnom prostoru,
postojanje sanitarnog čvora, grijanja, hlađenja i drugih instalacija,
potreba za dodatnim ulaganjima radi privođenja prostora ugovorenoj namjeni.
Članak 5.
Ako poslovni prostor zahtijeva značajna ulaganja kako bi se mogao koristiti za ugovorenu djelatnost, početna zakupnina može se utvrditi u iznosu do 50 % nižem od iznosa utvrđenog člankom 2. ovog Priloga.
U javnom natječaju moraju se jasno navesti potrebna ulaganja, procijenjeni opseg radova i uvjeti pod kojima zakupnik može izvršiti ulaganja.
Odobrenje za ulaganja daje općinski načelnik prije početka izvođenja radova.
Članak 6.
Za djelatnosti od posebnog gospodarskog, društvenog ili javnog interesa za Općinu Ervenik može se primijeniti početna zakupnina utvrđena za VII. skupinu iz članka 2. ovog Priloga.
O tome da se određena djelatnost smatra djelatnošću od posebnog interesa odlučuje općinski načelnik prije raspisivanja javnog natječaja, uz obrazloženo utvrđivanje javnog, gospodarskog ili društvenog interesa.
Članak 7.
Kod određivanja početne zakupnine za neprofitne organizacije, udruge građana i druge organizacije koje obavljaju djelatnost od javnog interesa može se, ovisno o sadržaju i značaju djelatnosti za lokalnu zajednicu, primijeniti zakupnina u iznosu od 0,50 EUR/m² mjesečno, odnosno poslovni prostor može se, kada su ispunjeni zakonski uvjeti, dati na korištenje bez naknade.
Članak 8.
Korisna površina poslovnog prostora utvrđuje se prema stvarnoj površini prostora koja se koristi za obavljanje djelatnosti.
Ako se uz poslovni prostor koristi natkrivena ili otvorena terasa koja nije na javnoj površini, zakupnina za takvu površinu obračunava se u visini od 50 % zakupnine utvrđene za zatvoreni poslovni prostor.
Članak 9.
Mjesečni iznos početne zakupnine izračunava se prema formuli:
početna zakupnina = korisna površina poslovnog prostora × početna cijena u EUR/m²
Primjer:
Za poslovni prostor površine 50 m² koji se daje za trgovačku djelatnost:
50 m² × 1,00 EUR = 50,00 EUR mjesečne početne zakupnine.
Ako se na javnom natječaju ponudi veći iznos, ugovorena zakupnina odgovara najvišem prihvaćenom iznosu ponude, sukladno Zakonu.
Članak 10.
Iznosi početne zakupnine iz ovog Priloga odnose se na cijelo područje Općine Ervenik.
Općinski načelnik može prije raspisivanja pojedinog javnog natječaja predložiti Općinskom vijeću izmjenu ovih kriterija ako se bitno promijene gospodarski i tržišni uvjeti, vrijednost poslovnih prostora ili potrebe lokalne zajednice.
Članak 11.
Iznosi zakupnine iz ovog Priloga ne uključuju troškove električne energije, vode, odvoza otpada, komunalne naknade, grijanja, telefona, interneta i druge troškove korištenja poslovnog prostora, osim ako je ugovorom o zakupu izričito drukčije određeno.
Članak 12.
Ako je Općina Ervenik, prema posebnim propisima, obveznik poreza na dodanu vrijednost na zakupninu, PDV se obračunava na ugovoreni iznos zakupnine u skladu s važećim poreznim propisima.
Članak 13.
Ovaj Prilog sastavni je dio Odluke o zakupu i kupoprodaji poslovnih prostora u vlasništvu Općine Ervenik.
Stupanjem na snagu Odluke o zakupu i kupoprodaji poslovnih prostora u vlasništvu Općine Ervenik prestaju se primjenjivati svi raniji akti Općine Ervenik kojima su utvrđeni kriteriji odnosno visina zakupnine za poslovne prostore, u dijelu u kojem su protivni ovoj Odluci.





